Den øverste chef for den dansk-svenske postgigant Postnord er færdig i spidsen for den trængte koncern.

En enig bestyrelse har valgt at fyre Håkan Ericsson, der har stået i spidsen for Postnord siden 2013. Det fremgår af en pressemeddelelse:

- Bestyrelsen og Håkan Ericsson er i fællesskab nået frem til, at tiden er inde til et nyt lederskab i Postnord, siger Christian Jansson, bestyrelsesformand i Postnord i pressemeddelelsen.

Her nævner han også det aggressive omstillingsarbejde i Postnord, som forsøger at tilpasse sig faldet i brevforsendelser i Danmark og Sverige.

Blå bog, Håkan Ericsson Født 1962.

Civiløkonom.

Administrerende direktør og koncernchef siden 1. oktober 2013.

Medlem af Group Executive Team siden 2013.

Tidligere chef for Carlson Wagonlit Travels Nordog Latinamerikanske aktiviteter og chef for aktiviteterne i EMEA og Latinamerika.

Tidligere også administrerende direktør i Loomis Cash Handling, Executive Vice President i SAS, Managing Director i DHL Europas fragtvirksomhed samt ledende stillinger i logistikkoncernerne Danzas, ASG og Fraktarna. Kilde: Postnord

- Der skal fokuseres endnu mere på kernevirksomheden i de enkelte lande, fordi det er afgørende for at kunne opfylde kundernes behov og sikre langsigtet lønsomhed, fortsætter han.

Også fyring til finansdirektør

Annemarie Gardshol, nuværende chef for Postnord Sverige, tiltræder i stedet som konstitueret koncernchef.

- Den nye ledelse vil nu meget hurtigt i samarbejde med bestyrelsen udarbejde en plan for gennemførelse af de nødvendige omstillinger. Det er vores ambition at fortsætte med at styrke vores førende position i Norden, siger Annemarie Gardshol, konstitueret koncernchef i Postnord i pressemeddelsen.

Beslutningen om at omrokere i ledelseslaget i Postnord går ikke kun ud over Håkan Ericsson: Også den nuværende finansdirektør, Gunilla Berg, er færdig i Postnord.

- Gunilla Berg har ydet en vigtig indsats i Postnord i en periode, der var kritisk for virksomheden, og Postnord takker hende for hendes store indsats, siger Christian Jansson, bestyrelsesformand i PostNord.

Årslønningerne til de to ledende medlemmer var for administrerende direktør Håkan Ericsson sidst år ni millioner kroner og for Gunilla Berg 4,2 millioner kroner.

Af seneste årsregnskab fremgår, at de to Postnord-direktører står til et fratrædelsesvederlag svarende til den seneste årsløn.

Økonomisk indsprøjtning

Siden de nationale postselskaber i Danmark og Sverige i 2009 fusionerede til Postnord, har de dårlige historier klæbet til den skandinaviske postkoncern.